*****

ΚΑΝΟΝΙΣΜΟΣ (ΕΟΚ) αριθ. 2259/89 ΤΗΣ ΕΠΙΤΡΟΠΗΣ

της 26ης Ιουλίου 1989

για τον καθορισμό, για την περίοδο εμπορίας 1987/88, της πραγματικής παραγωγής ελαιολάδου καθώς και του ποσού της μοναδιαίας ενισχύσεως στην παραγωγή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχωρήσεως της Ισπανίας και της Πορτογαλίας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1225/89 (2),

τον κανονισμό (ΕΟΚ) αριθ. 2261/84 του Συμβουλίου της 17ης Ιουλίου 1984 για τη θέσπιση των γενικών κανόνων σχετικά με τη χορήγηση ενισχύσεως στην παραγωγή ελαιολάδου και στις οργανώσεως παραγωγών (3), όπως τροποποιήθηκε τελευταία από τον κανονισμό (ΕΟΚ) αριθ. 1226/89 (4), και ιδίως το άρθρο 17α παράγραφος 2,

Εκτιμώντας:

ότι το άρθρο 5 του κανονισμού αριθ. 136/66/ΕΟΚ προβλέπει ότι η μοναδιαία ενίσχυση στην παραγωγή πρέπει να μειώνεται όταν η πραγματική παραγωγή μιας περιόδου υπερβαίνει τη μέγιστη εγγυημένη ποσότητα που καθορίζεται γι' αυτή την ίδια περίοδο· ότι εντούτοις οι παραγωγοί των οποίων η μέση παραγωγή δεν φθάνει τα 200 χιλιόγραμμα ελαιολάδου ανά περίοδο δεν θίγονται από μία τέτοια μείωση·

ότι το άρθρο 17α του κανονισμού (ΕΟΚ) αριθ. 2261/84 προβλέπει ότι, για να καθοριστεί το ποσό της μοναδιαίας ενισχύσεως στην παραγωγή ελαιολάδου που μπορεί να προκαταβληθεί, πρέπει να καθοριστεί η εκτιμώμενη παραγωγή σχετικά με την εν λόγω περίοδο · ότι για την περίοδο εμπορίας 1987/88, η εκτιμώμενη παραγωγή καθώς και το ποσό της μοναδιαίας ενισχύσεως στην παραγωγή που μπορεί να προκαταβληθεί καθορίστηκαν από τον κανονισμό (ΕΟΚ) αριθ. 1786/88 της Επιτροπής (5)·

ότι κατ' εφαρμογή των διατάξεων που προβλέπονται από το άρθρο 17α παράγραφος 2 του κανονισμού (ΕΟΚ) αριθ. 2261/84, πρέπει να καθοριστεί το αργότερο έξι μήνες μετά το τέλος της περιόδου, η πραγματική παραγωγή για την οποία αναγνωρίστηκε το δικαίωμα της ενισχύσεως· ότι γι' αυτό, σύμφωνα με τις διατάξεις του άρθρου 12α του κανονισμού (ΕΟΚ) αριθ. 3061/84 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 98/89 (7), τα ενδιαφερόμενα κράτη μέλη πρέπει να ανακοινώνουν στην Επιτροπή, το αργότερο στις 31 Μαρτίου που έπεται κάθε περιόδου, την ποσότητα που γίνεται δεκτή σε κάθε κράτος μέλος· ότι σύμφωνα με αυτές τις ανακοινώσεις φαίνεται ότι η ποσότητα που έγινε δεκτή για ενίσχυση όσον αφορά την περίοδο εμπορίας 1987/88, ισούται για την Ιταλία με 742 500 τόνους, για τη Γαλλία με 4 088 τόνους, για την Ελλάδα με 321 718 τόνους, για την Ισπανία με 770 000 τόνους και για την Πορτογαλία με 38 000 τόνους· ότι, κατά συνέπεια, το ποσό των ποσοτήτων που ανακοινώνονται με τον τρόπο αυτόν, αποτελεί την ποσότητα που είναι επιλέξιμη για απόδοση από το ΕΓΤΠΕ·

ότι λαμβάνοντας υπόψη την πραγματική παραγωγή, πρέπει να καθοριστεί επίσης το ποσό της μοναδιαίας ενισχύσεως στην παραγωγή που προβλέπεται από το άρθρο 5 παράγραφος 1 πέμπτο εδάφιο στοιχείο β) του κανονισμού αριθ. 136/66/ΕΟΚ· ότι στην περίπτωση κατά την οποία το ποσό που πληρώνεται ως προκαταβολή ξεπεράσει το ποσό της ενισχύσεως που καθορίζεται με τον τρόπο αυτό, θα πρέπει να ανακτηθεί το ποσό που πληρώθηκε επιπλέον·

ότι στην Ισπανία και στην Πορτογαλία, το ποσό της ενισχύσεως στην παραγωγή είναι διαφορετικό από εκείνο των άλλων κρατών μελών·

ότι με βάση τα διαθέσιμα στοιχεία, πρέπει να καθοριστεί η πραγματική ποσότητα καθώς και το προαναφερθέν ποσό της μοναδιαίας ενισχύσεως στα επίπεδα που αναφέρονται κατωτέρω·

ότι η Επιτροπή Διαχείρισης Λιπαρών Ουσιών δεν διατύπωσε γνώμη εντός της προθεσμίας που έθεσε ο Πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας ελαιολάδου 1987/88:

- η πραγματική παραγωγή για την οποία αναγνωρίζεται το δικαίωμα ενισχύσεως στην παραγωγή και είναι επιλέξιμη για απόδοση από το ΕΓΤΠΕ-Τμήμα Εγγυήσεων, ισούται με 1 876 306 τόνους,

- το ποσό της μοναδιαίας ενισχύσεως στην παραγωγή ισούται με:

- 13,75 Ecu/100 κιλά για την Ισπανία,

- 9,07 Ecu/100 κιλά για την Πορτογαλία,

- 48,78 Ecu/100 κιλά για τα άλλα κράτη μέλη.

2. Στην περίπτωση κατά την οποία το ποσό που πληρώνεται ως προκαταβολή για την ενίσχυση στην παραγωγή ξεπεράσει το ποσό της ενισχύσεως που πληρώνεται σε εφαρμογή της παραγράφου 1, τα κράτη μέλη θεσπίζουν τα αναγκαία μέτρα για την ανάκτηση του επιπλέον ποσού και ενημερώνουν την Επιτροπή.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Ιουλίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 128 της 11. 5. 1989, σ. 15.

(3) ΕΕ αριθ. L 208 της 3. 8. 1984, σ. 3.

(4) ΕΕ αριθ. L 128 της 11. 5. 1989, σ. 17.

(5) ΕΕ αριθ. L 159 της 25. 6. 1988, σ. 12.

(6) ΕΕ αριθ. L 288 της 1. 11. 1984, σ. 52.

(7) ΕΕ αριθ. L 14 της 18. 1. 1989, σ. 14.